
IZVJEŠTAJ O REZULTATIMA KONSULTACIJA:
Konsultacije o statusu i ulozi organizacija 
osoba s invaliditetom u Bosni i Hercegovini

Kuća Ujedinjenih nacija, 5. juni 2026.

Ured Visokog komesara Ujedinjenih nacija za ljudska prava (OHCHR) i Unija organizacija osoba s invaliditetom u Bosni i Hercegovini zajednički su organizirali konsultacije kako bi pružili priliku za identifikaciju prioriteta, stvaranje zamaha i doprinos snažnom i značajnom ishodu Četvrtog kongresa osoba s invaliditetom Bosne i Hercegovine. Konsultacije, koje su okupile 31 predstavnika (20 žena i 11 muškaraca) organizacija osoba s invaliditetom, vlasti, institucija, civilnog društva i međunarodne zajednice, omogućile su vrijednu razmjenu informacija o trenutnom statusu i ulozi organizacija osoba s invaliditetom u Bosni i Hercegovini, kao i o izazovima i prilikama.

Konsultacije su rezultirale sljedećim preporukama:

Vlastima Bosne i Hercegovine (svi nivoi):
· Rješavanje nedostataka: Preduzeti hitne i koordinirane mjere kako bi se osigurala potpuna i efikasna implementacija Konvencije o pravima osoba s invaliditetom na svim nivoima upravljanja rješavanjem dugogodišnjih zakonodavnih, političkih i implementacijskih nedostataka.
· Formalno priznanje: Formalno priznati organizacije osoba s invaliditetom kao primarne legitimne predstavničke zainteresovane strane u svim procesima donošenja politika i odluka koje utiču na osobe s invaliditetom, uključujući i kroz pravni i institucionalni okvir koji adekvatno definiše i priznaje osobe s invaliditetom i njihove predstavničke organizacije.
· Regulatorni i administrativni okvir: Identifikovati i pojednostaviti regulatorne i administrativne procedure koje ometaju formiranje, organizaciju, priznavanje i rad organizacija osoba s invaliditetom.
· Mehanizmi za konsultacije: Usvojiti formalne i transparentne mehanizme za redovne konsultacije sa organizacijama osoba s invaliditetom koji garantuju njihovo smisleno učešće u svim odlukama i politikama koje utiču na osobe s invaliditetom, uključujući i kroz obavezne, strukturirane mehanizme za konsultacije s organizacijama osoba s invaliditetom na lokalnom nivou.
· Pristupačnost i razumno prilagođavanje: Osigurati da su svi mehanizmi za konsultacije pristupačni i da su obezbijeđena odgovarajuća prilagođavanja, te olakšati pristup osoba s invaliditetom pomagalima za kretanje, pomoćnim uređajima, tehnologijama i oblicima pomoći uživo.
· Izgradnja kapaciteta: Dati prioritet izgradnji kapaciteta osoba s invaliditetom i organizacija osoba s invaliditetom, prepoznajući ih kao nosioce prava, razlikujući ih od širih organizacija civilnog društva i osiguravajući da pristup zasnovan na ljudskim pravima u potpunosti preuzme dobrotvorni pristup.
· Podizanje svijesti: Podići svijest svih institucija, uključujući pravosuđe, o pravima osoba s invaliditetom i srodnim pitanjima, uključujući životnu stvarnost osoba s invaliditetom i upotrebu inkluzivne terminologije.
· Održivo finansiranje: Osigurati da organizacije osoba s invaliditetom imaju pristup predvidljivom, adekvatnom i održivom finansiranju kako bi se ojačala njihova nezavisnost, efikasnost i održivost. Organizacije osoba s invaliditetom trebale bi imati prioritet za državno finansiranje i resurse, s adekvatnom alokacijom za održivo osnovno finansiranje umjesto da budu limitirane na finansiranje zasnovano na projektima.
· Vijeće za osobe s invaliditetom Vijeću ministara Bosne i Hercegovine: Povećati napore Vijeća za osobe s invaliditetom na podizanju svijesti i zagovaranje pred vladom da unaprijedi prava osoba s invaliditetom.
· Organizacije osoba s invaliditetom u Federaciji Bosne i Hercegovine: Povećati napore za potpunu implementaciju Zakona Federacije Bosne i Hercegovine o organizacijama i reprezentativnim organizacijama osoba s invaliditetom i civilnih žrtava rata, kao i Strategije Federacije Bosne i Hercegovine za poboljšanje prava i položaja osoba s invaliditetom za period 2025-2030. Posebno, uspostaviti formalna, dobro podržana partnerstva kantona i općina s organizacijama osoba s invaliditetom koja prepoznaju njihovu ulogu i osiguravaju njihovo učešće u procesima implementacije, praćenja i donošenja odluka. Osigurati pravovremeno usvajanje i implementaciju akcionih planova od strane kantona za operacionalizaciju strategije, uključujući i kroz adekvatnu dodjelu sredstava. 
· Organizacije osoba sa invaliditetom u Republici Srpskoj: Ojačati podršku učešću osoba s invaliditetom i organizacija koje ih predstavljaju u procesima donošenja odluka na svim nivoima, uključujući i državni nivo. Posebno, osigurati da organizacije osoba s invaliditetom mogu slobodno i otvoreno učestvovati u konsultativnim procesima kroz poticajno okruženje i garancije za njihovu punu nezavisnost i autonomiju u promovisanju prava osoba s invaliditetom, uključujući i kroz pristup javnom finansiranju i partnerskoj  saradnji. 
· Rodna perspektiva: Osigurati da se u svim zakonima, programima, finansiranju i budžetima uzmu u obzir rodna perspektiva i intersekcionalnost roda i invaliditeta. Osigurati uključivanje žena i djevojčica sa invaliditetom, uključujući putem njihovih predstavničkih organizacija, u konsultacije, političko učešće i procese donošenja odluka.
· Osobe koje su gluhe ili nagluhe: Država mora osigurati potpunu implementaciju Zakona o upotrebi znakovnog jezika iz 2009. godine i garantovati efikasno učešće osoba koje su gluhe ili nagluhe putem obezbjeđivanja prevođenja na znakovni jezik i drugih mjera.

Organizacijama osoba s invaliditetom:
· Uloga Unije organizacija osoba s invaliditetom u Bosni i Hercegovini: Ojačati zagovaranje i druge napore Unije organizacija osoba s invaliditetom u Bosni i Hercegovini kako bi se osiguralo da se konsultacije s organizacijama osoba s invaliditetom održavaju i da su inkluzivne.
· Ujedinjenost: Udružiti napore i ujediniti angažman organizacija osoba s invaliditetom s vladinim institucijama i drugim zainteresiranim stranama kako bi se zalagali, podizali svijest i zahtijevali prava osoba s invaliditetom i njihovih predstavničkih organizacija.
· Održivo finansiranje: Uključiti se u strateško zagovaranje i napore prikupljanja sredstava kako bi se osiguralo da njihov rad nije ograničen na implementaciju projekata ili pružanje usluga, bez adekvatnog razmatranja sistemskog, institucionalnog i pristupa zasnovanog na ljudskim pravima.
· Interna izgradnja kapaciteta i informiranje: Ulagati i graditi kapacitete nove generacije zagovornika među osobama s invaliditetom, uključujući djecu, mlade i nedovoljno zastupljene grupe, kako bi se osigurao kontinuitet i dugoročna efikasnost pokreta organizacija osoba s inavliditetom.

Za ostale zainteresovane strane:

· Solidarnost i zagovaranje: Osigurati jaču ulogu Ujedinjenih nacija, Evropske unije i drugih međunarodnih zainteresovanih strana u podršci organizacijama osoba sa invaliditetom, uključujući kroz koordinaciju, solidarnost i zagovaranje sa svim nivoima vlasti kako bi se poštovala uloga organizacija osoba sa invaliditetom.
· Moć sazivanja: Nastaviti organizaciju i promociju od strane Ujedinjenih nacija mogućnosti za konsultacije sa organizacijama osoba sa invaliditetom.
· Održivo finansiranje organizacija osoba sa invaliditetom: Obezbijediti ili promovisati mehanizme od strane svih zainteresovanih strana za direktno, predvidljivo i održivo finansiranje organizacija osoba sa invaliditetom.

